Ayrı salmasın
Başına döndüyüm alagöz Pəri,
Tanrı səni məndən ayrı salmasın.
Haqq götürsün bu qarını aradan, 
Nişanəsi bu dünyada qalmasın.

Gedəni gəlməsin, yatanı ölsün,
Göz-göz olsun, qabıq qoysun, soyulsun, 
Hər yanına yetmiş piltə qoyulsun,
Nə yığıb yerini salan olmasın.

Ciyərin doğrasın bir alagöz bıçaq,
Yeddi il yan yerdə uzansın naçaq, 
Qohumu-qardaşı düşsünlər qaçaq, 
Əhvalını xəbər alan olmasın.

Sən pozmusan yazıq Abbas halımı,
Mən sənə neylədim, Tanrı zalımı. 
Çəkim ciyərinə mən çəngalımı, 
Cənazənə yaxın gələn olmasın.
Qoşmalar